**Materialshunoslik fani**

**Reja:**

1. Materialshunoslik haqida tushuncha.
2. Tikuv buyumlarini tayyorlash uchun materiallarning turlari.

Respublikamiz iqtisodiyotining rivojlanishidagi ustuvor yo‘nalishlardan biri to‘qimachilik va yengil sanoat mahsulotlarini yetarli darajada sifatli ishlab chiqarish va uni eksport qilishdan iboratdir. Bu mas’uliyatli vazifani bajarishda materialshunoslik fanining ahamiyati katta. Materialshunoslik – to‘qimachilik materiallarining, ya’ni tola, ip, eshilgan mahsulot, gazlama, trikotaj va noto‘qima matolarining olinishi, tuzilish xossalarini va shu xossalarni o‘rganishda ishlatiladigan uslub va asbob-uskunalardan foydalanishni o‘rgatadigan fandir. Tikuv buyumlari materialshunosligi fani fizika, kimyo, matematika, mexanika fanlariga asoslangan holda taraqqiy etadi. To‘qimachilik mahsulotlari ishlatilmaydigan birorta sanoat tarmoqlari yo‘q. Asosiy to‘qimachilik mahsulotlari kiyim-kechak va xo‘jalikda ishlatiladi. Masalan, rivojlangan davlatlarda kiyim-kechak uchun 35–40 %, xo‘jalik maqsadlari uchun 20–25 %, texnikada 30–35 % va boshqa maqsadlar uchun 10 % gacha ishlatiladi. Bundan ko‘rinib turibdiki, texnikada ham to‘qimachilik mahsulotlari ko‘p ishlatilar ekan. Hozirgi yo‘nalish texnikada ishlatiladigan mahsulotlarni asosan kimyoviy tolalardan ishlab chiqarishni talab etmoqda. Tabiiy tolalar asosan kiyim-kechak uchun ishlatilmog‘i lozim. To‘qimachilik sanoatida ishlatiladigan barcha tolalar kelib chiqishi, ularni olish usuli va kimyoviy tarkibi bo‘yicha ikkita sinfga – tabiiy va kimyoviy tolalarga bo‘linadi. Bozor iqtisodiyoti sharoitida hukumatimiz oldida turgan eng muhim vazifalardan biri aholini sifatli hamda bejirim tikuvchilik buyumlari bilan ta’minlashdir. Chunki u insonlarni atrof-muhitning turli ta’sirlaridan himoya qilishga hamda ularning go‘zalligini ta’minlashga qaratilgan. Tikuv buyumlarini tayyorlashda turli xil materiallardan foydalaniladi:

1. Asosiy materiallar – mahsulotning yuzasi va asosiy qismlari uchun. Bularga gazlama, trikotaj, noto‘qima matolar, to‘da (kompleks), sun’iy va tabiiy poyabzal, mo‘yna kabi gazlamalar kiradi.



1. Astarlik materiallar miyona (qotirma) materiallar – bortovka, tukli gazlama, kolenkor, flizelin va hokazolardan iborat.



1. Issiq tutuvchi materiallar sirasiga momiq paxta, vatin, vatilin, porolon, mo‘yna kabilar kiradi.



1. Kiyim qismlarini biriktirish materiallariga tikuv g‘altak iplari va yelim kiradi.



1. Kiyim furniturasiga tugma, pardoz materiallari – uqa, shnur,

piston, ilgak va hokazolar kiradi.

**Nazorat uchun savollar:**

1. Materialshunoslik fanining asosiy vazifasi nimalardan iborat?
2. Tikuv buyumlarini tayyorlash uchun qanday materiallardan foydalaniladi?